b"\n_START_ARTICLE_\nGodfrey Harold Hardy\n_START_SECTION_\n\xc5\xbdivljenje in delo\n_START_PARAGRAPH_\nNjegov o\xc4\x8de Isaac je bil univerzitetni blagajnik in u\xc4\x8ditelj filozofije na \xc5\xa1oli v Cranleighu. Njegova mati je bila u\xc4\x8diteljica na Lincolnovi pedago\xc5\xa1ki \xc5\xa1oli. Oba star\xc5\xa1a sta bila nadarjena z nekaj matemati\xc4\x8dnega znanja, vendar sta izhajala iz revnih dru\xc5\xbein in nista mogla dobiti univerzitetne izobrazbe. Hardy je bil vedno znan kot Hardy, le nekaj njegovih najbli\xc5\xbejih prijateljev ga je poznalo tudi pod imenom Harold. Njegovo naklonjenost do matematike je bilo zaznati \xc5\xbee v otro\xc5\xa1ki dobi. Ko je bil star dve leti, je napisal \xc5\xa1tevila do milijon, v cerkvi pa se je zabaval s faktorizacijo zaporednih \xc5\xa1tevilk hvalnic._NEWLINE_Z 12. leti se je vpisal v \xc5\xa1olo v Cranleighu z velikim uspehom. Bil je najbolj\xc5\xa1i v svojem razredu v vseh predmetih, vendar je moral zaradi tega sprejemati nagrade, kar pa je le s te\xc5\xbeavo prena\xc5\xa1al. V za\xc4\x87etku ga matematika sploh ni zanimala, kakor je napisal sam:\xc2\xa0\xc2\xbbMislim, da kot de\xc4\x8dek nisem imel nobenega nagnjenja do matematike in je za mojo matemati\xc4\x8dno pot slabo kazalo. O njej sem mislil le v obliki pisnih nalog in \xc5\xa1tipendijah. \xc5\xbdelel sem si premagati druge in to je bil le najbolj prepri\xc4\x8dljiv na\xc4\x8din.\xc2\xab\xc2\xa0Res je leta 1889 pridobil \xc5\xa1tipendijo za Kolid\xc5\xbe Winshester in se istega leta vpisal nanj. Winchester je bil tedaj najbolj\xc5\xa1a \xc5\xa1ola za \xc5\xa1tudij matematike v Angliji, \xc4\x8deprav je Hardy pozneje priznal, da je v \xc5\xa1oli sovra\xc5\xbeil vse razen same snovi. \xc5\xa0ola je bila kot vse javne \xc5\xa1ole surov kraj za srame\xc5\xbeljivega mladeni\xc4\x8da slabotnega videza kot je bil. Zanimivo je, da je imel v splo\xc5\xa1nem rad igre z \xc5\xbeogo, \xc5\xa1e posebej pa kriket, ni pa med \xc5\xa1tudijem nikoli telovadil in se je s te\xc5\xbeavo ukvarjal z neakademskimi dejavnostmi._NEWLINE_\xc5\xbde med \xc5\xa1tudijem v Winchestru je dobil odprto \xc5\xa1tipendijo za Kolid\xc5\xbe Trinity v Cambridgeu. Sem se je vpisal leta 1896. Tam ga je u\xc4\x8dil najbolj znan profesor R. R. Webb. Hardy je kmalu spoznal, da je osnova \xc5\xa1tudija na izpitih dobiti le najbolj\xc5\xa1e ocene z najmanj vlo\xc5\xbeenega dela. Bil je \xc5\xa1okiran, ko je odkril, da Webba sploh ni zanimala matematika, ampak samo ukane pri izpitih. Hardyju se je na kratko celo zazdelo, da bo pustil \xc5\xa1tudij in se posvetil zgodovini. Uspel je zamenjati profesorja in od tedaj ga je pou\xc4\x8deval A. E. H. Love. Za zahvalo Loveu je Hardy zapisal:\xc2\xa0\xc2\xbbMoje o\xc4\x8di je prvi odprl profesor Love, ki me je nau\xc4\x8dil prva poglavja in mi podal prvo resno predstavo matemati\xc4\x8dne analize. Najve\xc4\x8d pa mu dolgujem, ko me je prijazno napotil na branje Jordanove Cours d'analyse. Nikoli ne bom pozabil presene\xc4\x8denja s katerim sem bral to izredno delo, prvi navdih toliko matematikov moje generacije. Takrat sem prvi\xc4\x8d spoznal kaj matematika v resnici je.\xc2\xab_NEWLINE_Hardy je leta 1903 prejel magisterij, tedaj najvi\xc5\xa1jo akademsko stopnjo na angle\xc5\xa1kih univerzah. Od leta 1906 je bil predavatelj, kjer je \xc5\xa1est ur na teden predaval. Leta 1919 je zapustil Cambridge in leta 1920 kot Savileov profesor geometrije nasledil Essona na Univerzi v Oxfordu. V letu 1931 se je vrnil v Cambridge, kjer je bil do leta 1942 profesor Sadleirove \xc4\x8diste matematike._NEWLINE_Hardy z vpeljavo strogosti velja za prenovitelja britanske matematike. Zna\xc4\x8dilnost matemati\xc4\x8dne strogosti so prej imele francoska, \xc5\xa1vicarska in nem\xc5\xa1ka matematika. Britanski matematiki so v veliki meri delovali na podro\xc4\x8dju uporabne matematike zaradi Newtonovega zavirajo\xc4\x8dega slovesa. Hardy je bil bolj naklonjen francoski matematiki in je vztrajno podpiral svoje pojmovanje \xc4\x8diste matematike, \xc5\xa1e posebej proti hidrodinamiki, ki je bila pomemben del cambri\xc5\xa1ke matemati\xc4\x8dne \xc5\xa1ole._NEWLINE_Od leta 1911 je sodeloval z Littlewoodom v obse\xc5\xbenem delu v matemati\xc4\x8dni analizi in analiti\xc4\x8dni teoriji \xc5\xa1tevil. To in \xc5\xa1e mnogo ve\xc4\x8d je vodilo do kvantitativnega napredka pri Waringovem problemu, kot del Hardy-Littlewoodove kro\xc5\xbene metode, ki je postala znana. V teoriji pra\xc5\xa1tevil sta dokazala ve\xc4\x8d izrekov in pogojnih rezultatov. To je bil pomemben \xc4\x8dinitelj v razvoju teorije \xc5\xa1tevil kot sistema domnev - zgleda sta prva in druga Hardy-Littlewoodova domneva. Hardyjevo sodelovanje z Littlewoodom je eno najuspe\xc5\xa1nej\xc5\xa1ih in znanih sodelovanj v zgodovini matematike. Leta 1947 je danski matematik Harald Bohr v predavanju dejal:\xc2\xa0\xc2\xbbDandanes obstajajo resni\xc4\x8dno veliki angle\xc5\xa1ki matematiki: Hardy, Littlewood in Hardy\xe2\x80\x93Littlewood.\xc2\xab_NEWLINE_Hardy je znan tudi po formulaciji Hardy-Weinbergovega na\xc4\x8dela, osnovnega na\xc4\x8dela populacijske genetike, neodvisno od Weinberga leta 1908. Z genetikom Punnettom, ki mu je predstavil problem, je igral kriket, tako da je Hardy nevede postal ustanovitelj veje uporabne matematike._NEWLINE_Pri\xc5\xa1el je do prvih dose\xc5\xbekov drugega dela Goldbachove domneve. V svoji odli\xc4\x8dni knji\xc5\xbeici Matematikovo opravi\xc4\x8dilo (A Mathematician's Apology) je leta 1940 zapisal:\xc2\xa0\xc2\xbb\xc2\xabResni\xc4\x8dna matematika nima nobenih vplivov na vojno. Doslej \xc5\xa1e ni nih\xc4\x8de odkril, za kak\xc5\xa1ne vojne namene bi se mogla uporabiti teorija \xc5\xa1tevil ali relativnostna teorija. Tudi se zdi zelo verjetno, da bo kdo v doglednem \xc4\x8dasu kaj takega storil.\xc2\xab\xc2\xa0V isti knjigi je trdil:\xc2\xa0\xc2\xbbNikoli nisem naredil ni\xc4\x8d 'koristnega'. Nobeno moje odkritje ni in najbr\xc5\xbe tudi ne bo imelo posredno ali neposredno, v dobrem ali slabem, najmanj\xc5\xa1ega vpliva na blaginjo sveta.\xc2\xab\xc2\xa0V knjigi je zapisal:\xc2\xa0\xc2\xbbMatematikovi vzorci, podobno kot je to pri slikarju ali pesniku, morajo biti lepi, ideje, tako kot barve ali besede, se morajo povezovati v harmonijo. Lepota je prvi preskus: grda matematika se ne more trajno obdr\xc5\xbeati. Res je izredno te\xc5\xbeko definirati matemati\xc4\x8dno lepoto, toda tako je z vsako lepoto. Ne da bi vedeli, kaj je lepa pesem, jo prepoznamo, ko jo beremo.\xc2\xab\xc2\xa0Poklicni matematiki sogla\xc5\xa1ajo, da je najpomembnej\xc5\xa1i \xc5\xa1e nere\xc5\xa1en problem matematike Riemannova domneva. To je seveda prav dobro vedel tudi Hardy. Neko\xc4\x8d je namre\xc4\x8d trajekt, s katerim je potoval po Severnem morju od Skandinavije v Veliko Britanijo, zajel strahoten vihar. Takrat je Hardy poslal svojemu sodelavcu razglednico (z nedvoumnim namigom na slovito de Fermatovo opombo) s sporo\xc4\x8dilom:\xc2\xa0\xc2\xbbDokazal sem Riemmanovo domnevo. Tvoj G. H. Hardy.\xc2\xab\xc2\xa0Veliki matematik je namre\xc4\x8d menil, da ga tako Bog ne bo pogubil, saj mu ne bi privo\xc5\xa1\xc4\x8dil nezaslu\xc5\xbeene slave, da je dokazal Riemmanovo domnevo. No, \xc4\x8deprav je bil Hardy prepri\xc4\x8dan ateist, je neurje pre\xc5\xbeivel in ni zaslovel s svojo razli\xc4\x8dico de Fermatove opombe. Riemmanova domneva pa je \xc5\xa1e danes nere\xc5\xa1en problem._NEWLINE_Pri\xc5\xa1el je do pomembnega rezultata v zvezi z ni\xc4\x8dlami Riemannove funkcije \xce\xb6 (s), ko je dokazal, kar je bilo vse prej kot preprosto, da ima neskon\xc4\x8dno mnogo ni\xc4\x8del Riemannove funkcije realni del enak 1/2. To seveda ne pomeni, da ne obstajajo ni\xc4\x8dle - lahko jih je celo neskon\xc4\x8dno mnogo - z druga\xc4\x8dnim realnim delom._NEWLINE_Njegova izbrana dela je zalo\xc5\xbeba Oxford University Press objavila v sedmih knjigah.\n_START_SECTION_\nNagrade\n_START_PARAGRAPH_\nKraljeva dru\xc5\xbeba iz Londona mu je leta 1920 za njegove raziskave v \xc4\x8disti matematiki podelila svojo Kraljevo medaljo. Leta 1940 mu je podelila Sylvestrovo medaljo, leta 1947 pa Copleyjevo medaljo.\n_START_SECTION_\nPoimenovanja\n_START_PARAGRAPH_\nPo njem se imenuje asteroid glavnega pasu 24935 Godfreyhardy."